
REPUBLIKA HRVATSKA
TRGOVAČKI SUD U ZADRU

U   I M E   R E P U B L I K E   H R V A T S K E

R  J  E  Š  E  N  J  E

Trgovački sud u Zadru u ime Republike Hrvatske, po stečajnoj sutkinji Ardeni Bajlo, u stečajnom postupku nad stečajnim dužnikom PATENT d.o.o., Šibenik, Vrpoljački put 26, OIB: 28977133575, povodom prijedloga dužnika za otvaranje predstečajnoga postupka od 10. studenog 2017., 8. veljače 2018. 

r i j e š i o  j e

Odbacuje se prijedlog dužnika PATENT d.o.o., Šibenik za otvaranje predstečajnoga postupka kao nepotpun. 
 
Obrazloženje

Uvodno označeni dužnik je podnio ovom sudu 10. studenog 2017. prijedlog za otvaranje predstečajnoga postupka na propisanom obrascu. Postupajući po tom prijedlogu sud je isti odbacio rješenjem 1St-463/17-4, protiv kojeg rješenja je dužnik podnio žalbu. Odlučujući o žalbi Visoki trgovački sud je odlukom broj 65 Pž-7588/2017-2 od 19. prosinca 2017., koju je ovaj sud zaprimio 12. siječnja 2018. uvažio žalbu i ukinuo rješenje ovog suda. 
Sud je potom zaključkom od 18. siječnja 2018. broj 1 St-32/2018-1 pozvao tuženika da u spis dostavi isprave u smislu odredbe članka 26. Stečajnog zakona (Narodne novine 71/15 i 104/17) i uplati predujam u smislu odredbe članka 28. stavak 3. Stečajnog zakona. Točkom II. istog zaključka sud je upozorio dužnika da će u slučaju nepostupanja po točci I. toga zaključka odbaciti prijedlog kao nepotpun, a u skladu s odredbom članak a31. stavak 3 Stečajnog zakona.
  Uvidom u predmet i kontovnik dužnika utvrđeno je da podnositelj nije uplatio predujam predstečajnoga postupka u iznosu od 5.000,00 kuna, te da nije udovoljio nalogu suda u smislu dostave potrebne dokumentacije budući je dostavio samo financijska izvješća za 2016. godinu, a rok za postupanje istekao je 5. veljače 2018.
Odredbom čl. 28. st. 3. Stečajnog zakona propisano je da je podnositelj prijedloga dužan uplatiti predujam za troškove predstečajnog postupka u iznosu od 5.000,00 kuna, te je odredbom stavka 3. istog članka propisano da će sud odbaciti prijedlog ukoliko predujam nije uplaćen. Nadalje, odredbom članka 31. stavak 3. Stečajnog zakona propisano je da će sud odbaciti prijedlog ako ga podnositelj ne dopuni.
Kako dakle predlagatelj nije uplatio propisani predujam niti je dostavio zatražene isprave, odlučeno je kao u izreci. 

U Zadru 8. veljače 2018.

                                           Stečajna sutkinja:
                                                                               Ardena Bajlo



	UPUTA O PRAVNOM LIJEKU: 
	Protiv ovog rješenja može se podnijeti žalba u roku od osam dana od obavljene dostave istog, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a).  Žalba se podnosi ovom sudu u tri istovjetna primjerka, a o istoj odlučuje Visoki trgovački sud Republike Hrvatske u Zagrebu. 

